Diari Oficial de la Generalitat Valenciana


Sumari del DOGV 4426, del 27-01-2003 (2003/353)

RESOLUCIÓ de 13 de desembre de 2002, de la Direcció General de Treball i Seguretat Laboral, per la qual es disposa el registre i la publicació del conveni col·lectiu de Gas Natural Cegas, SA, per als anys 2001, 2002 i 2003 (Codi núm. 8000572).
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4426

Data del DOGV
:   27-01-2003

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2003/353


Data del document
:   13-12-2002

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * gas natural
    * empresa privada
    * conveni col·lectiu

RESOLUCIÓ de 13 de desembre de 2002, de la Direcció General de Treball i Seguretat Laboral, per la qual es disposa el registre i la publicació del conveni col·lectiu de Gas Natural Cegas, SA, per als anys 2001, 2002 i 2003 (Codi núm. 8000572). [2003/353]
  
Vist el text del conveni col·lectiu de Treball de Gas Natural Cegas, SA, per als anys 2001, 2002 i 2003, presentat davant d'esta Direcció General de Treball i Seguretat Laboral el dia 17 de juny de 2002, subscrit en data 31 de maig de 2002, per la representació dels treballadors i de l'empresa i vist l'escrit presentat el 5 de desembre de 2002 en contestació al requeriment interposat a la representant de la comissió negociadora del conveni col·lectiu, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Dipòsit de Convenis Col·lectius de Treball, esta Direcció General de Treball i Seguretat Laboral, d'acord amb les competències que té transferides pel Reial Decret 4105/82, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'esta Direcció General, amb notificació a la Comissió Negociadora, i que siga dipositada el text original del conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 13 de desembre de 2002. El director general de Treball i Seguretat Laboral: Román Ceballos Sancho
  
Gas Natural Cegas, SA
  
Conveni col·lectiu 2001-2003
  
Capítol primer
  
Normes generals
  
Article 1. Objecte i àmbit territorial
  
El present conveni col·lectiu regula les relacions laborals entre Gas Natural Cegas, SA, i el personal que presta els seus servicis en els centres de treball de l'empresa, dins de la Comunitat Valenciana.
  
Article 2. Àmbit personal
  
El present conveni col·lectiu afecta tots els treballadors de l'empresa que hi estan prestant els seus servicis o que es contracten durant la seua vigència, excepte el personal directiu i d'especial confiança, la relació laboral del qual està regulada per contracte individual.
  
Article 3. Àmbit temporal
  
Els efectes de la firma del present conveni col·lectiu s'estendran des de l'1 de gener del 2001 fins al 31 de desembre del 2003, excepte en aquelles matèries en què específicament es pacte una vigència diferent. Es prorrogarà automàticament d'any en any llevat que, una de les parts en formule denúncia, dins dels dos mesos anteriors al seu venciment. La denúncia es realitzarà per escrit i es comunicarà a l'altra part legitimada.
  
Article 4. Vinculació a la totalitat
  
Les condicions contingudes en este conveni s'establixen amb caràcter de mínimes, per la qual cosa el personal que per qualsevol circumstància estiga gaudint de condicions que considerades en el seu conjunt resulten més favorables que les establides en el present conveni col·lectiu, continuaran gaudint-les, sense que esta situació es faça extensiva a la resta del personal.
  
Les dites condicions formen un tot harmònic i indivisible i a efectes de la seua aplicació pràctica seran considerades globalment, per la qual cosa la impugnació d'algunes d'elles que motivara la seua nul·litat, produiria també l'anul·lació total d'este.
  
Capítol segon
  
Classificació professional i organització del treball
  
Article 5. Classificació professional
  
El personal de l'empresa, excepte el directiu, s'enquadrarà en els grups professionals següents: Grup Tècnic, Grup Comercial, Grup Administratiu i Grup Operari.
  
La realització d'unes determinades funcions professionals amb caràcter principal determinarà la classificació dels treballadors en un grup professional concret.
  
Cada grup professional estarà al seu torn subdividit en tres subgrups relatius a la qualificació global, les aptituds de funcions i la posició en l'entorn del treball. Estos factors determinaran la inclusió dels treballadors en els subgrups professionals.
  
Article 6. Descripció de grups professionals
  
S'establixen, en funció del contingut general de la prestació, els grups professionals següents:
  
Tècnic
  
Els treballadors enquadrats en este grup professional exercixen funcions de gestió tècnica d'empresa, o funcions tècniques pròpies de la indústria del gas, inclòs el control d'operacions, amb especialització i autonomia.
  
Comercial
  
Els treballadors enquadrats en este grup exercixen funcions d'atenció comercial dels clients, d'informació, promoció, venda i altres anàlogues respecte a aparells, servicis, etc. inherents a l'activitat comercial de Gas Natural Cegas, SA.
  
Administratiu
  
En este grup es realitzen les funcions administratives, comptables o altres anàlogues.
  
Operari
  
Realitzen funcions pròpies d'un ofici o tasca, relacionades amb instal·lacions fabrils, xarxes de distribució i els seus elements de regulació i control, instal·lacions receptores de clients, ja siguen comuns o individuals, així com funcions de suport a altres unitats de l'empresa, ja siguen relacionades amb clients, magatzems, gestions burocràtiques, manteniment d'instal·lacions generals, etc.
  
Article 7. Subgrups professionals
  
Per a cada grup professional s'establixen tres subgrups, en funció dels criteris que seguidament es descriuen. Dins de cada subgrup regix com a principi el de multifunció o polivalència.
  
a) Subgrup d'entrada:
  
Correspon als nivells salarials inferiors de la taula salarial que s'aplicaran durant els tres primers anys al personal de nou ingrés que accedisca a l'empresa en els llocs bàsics dels distints grups professionals.
  
El pas d'un nivell salarial al següent es produirà de forma automàtica cada any d'activitat laboral i el pas al subgrup general es produirà automàticament en finalitzar el tercer any en les condicions de formació previstes en el Programa de Desenvolupament Professional regulat en este conveni.
  
Titulació/aptituds professionals: La consideració de la capacitació professional d'este subgrup serà la de pràctiques, considerant que durant els tres anys que roman en este nivell està completant la formació necessària per a desenvolupar plenament les funcions del subgrup general.
  
La titulació màxima requerida per l'empresa per a accedir a través d'este subgrup serà el nivell acadèmic de FPII (fins a mòdul III) o titulació professional equivalent.
  
b) Subgrup General:
  
Es correspon amb l'exercici ple del lloc de treball.
  
La promoció des d'un nivell salarial a un altre superior es realitzarà en els termes i les condicions previstos en el present conveni, així com l'accés al Subgrup d'Alta Qualificació.
  
Titulació/aptituds professionals: formació a nivell FPI, FPII, BUP o experiència professional equivalent.
  
c) Subgrup Alta Qualificació:
  
El constituïxen els nivells superiors de la taula salarial i estan relacionats amb l'alta especialització, l'amplitud de funcions i la coordinació d'equips de treball.
  
La promoció dins del subgrup es regix pel que preveu el Programa de Desenvolupament Professional.
  
Titulació/aptituds professionals: per als inclosos en els nivells 9 al 14, ambdós inclusivament, formació universitària de grau superior o experiència professional equivalent.
  
Per als nivells 5 a 8, formació universitària de grau mitjà o experiència professional equivalent. Per als restants nivells la formació acadèmica adequada o experiència professional equivalent.
  
En l'annex I del present conveni, es recull l'estructura de la classificació professional amb els grups, subgrups i nivells salarials a ells assignats.
  
Correspon a l'empresa la definició funcional dels llocs de treball i la determinació de les bandes retributives que els corresponen.
  
La banda retributiva podrà comprendre diversos nivells salarials, sense que puga superar-se el subgrup professional, en la seua determinació.
  
Si en la banda retributiva s'establix només el nivell salarial mínim del lloc, s'entendrà que el nivell salarial màxim és el del subgrup en què es troba.
  
Article 8. Organització del treball
  
L'organització pràctica del treball és facultat exclusiva de la direcció, que respectarà les normes i la legislació vigents i, per tant, podrà adoptar lliurement les mesures que estime necessàries en allò que es referix a determinació, classificació, modificació i suspensió dels servicis i departaments de l'empresa; així mateix, podrà implantar tots els sistemes que crega necessaris per raó de l'estructura, la racionalització i l'automatització de les labors, previ informe als representants dels treballadors.
  
En aquelles matèries que suposen modificació de les condicions de treball establides en l'apartat 2n de l'article 41 de l'E.T., estes hauran de ser acordades amb els representants legals dels treballadors. En cas de no arribar-se a un acord, les dites mesures no seran d'aplicació fins que no s'hagen esgotat els procediments previstos en el mencionat art. 41 i la resta de disposicions legals.
  
Article 9. Relacions de treball
  
Podran ser encomanades a un treballador funcions corresponents a diversos llocs de treball, dins del mateix grup professional, que corresponguen a les bandes retributives els nivells salarials de les quals siguen iguals, superiors o inferiors al nivell salarial del treballador.
  
Els treballadors que realitzen la totalitat de les funcions corresponents a un nivell superior durant 4 mesos continuats o 8 mesos de forma discontínua en el període d'un any, passaran automàticament a tindre el dit nivell superior.
  
En el cas de realitzar durant els mateixos períodes de temps alguna d'estes funcions haurà de superar, per a poder accedir-hi, un examen que comprenga la totalitat de coneixements que definisquen el referit nivell davant d'un tribunal previst en l'apartat g de l'article 17.3.
  
Capítol tercer
  
Temps de treball
  
Article 10. Jornada anual
  
S'establix una jornada laboral anual de 1.770 hores de treball efectiu per a l'any 2001; de 1.762 hores de treball efectiu per a l'any 2002 i de 1.754 hores de treball efectiu per a l'any 2003, que entraran en vigor respectivament l'1 de gener de cada any.
  
Amb caràcter general, el temps de treball diari de tots els empleats s'establirà de dilluns a divendres per distribució de la jornada anual a realitzar, fixat a l'inici de cada any natural de forma consensuada entre la direcció de l'empresa i els representants dels treballadors i recollit en el calendari que a l'efecte s'elaborarà i publicarà per a coneixement general. La dita distribució horària s'efectuarà d'acord amb el calendari laboral vigent en cada centre de treball.
  
En aquells torns en què l'atenció contínua del servici exigisca la realització d'una jornada diària de matí, vesprada i nit, o de matí i vesprada, la jornada diària serà, amb caràcter general, de 8 hores.
  
Amb ocasió de festes locals la jornada diària es reduirà en 2 hores i 40 minuts, fins a un màxim de tres vegades anuals, sempre que no es cause perjuí al servici ni necessitat d'hores extraordinàries i sense que això puga suposar disminució de la jornada anual de treball. Així mateix s'establix que els dies 24 i 31 de desembre l'horari de treball serà de 8 a 14 hores.
  
En cap cas tindrà la consideració de temps efectiu el de descans o entrepà.
  
Els horaris de treball seran els següents:
  
Horari partit
  
L'horari partit és aquell en què la prestació del treball diari es realitza de dilluns a divendres, amb horari d'entrada entre les 8 hores i les 8 hores i 30 minuts i eixida entre les 17 hores i trenta minuts i les 18 hores, amb una interrupció per a dinar d'una hora i mitja, des de les 14 a les 15 hores 30 minuts. La realització d'esta jornada comprén des del 16 de setembre al 15 de juny.
  
Horari continuat
  
L'horari continuat és aquell en què la prestació del treball es realitza de dilluns a divendres amb horari d'entrada entre les 8 hores i les 8 hores i 15 minuts i eixida entre les 15 hores i les 15 hores i 15 minuts, sense interrupció per al dinar. La realització d'esta jornada es realitzarà en el període comprés entre el 16 de juny i el 15 de setembre, estos dos inclusivament.
  
En qualsevol cas, tant per a la jornada partida com per a la continuada, l'aplicació de la flexibilitat d'horari es tancarà diàriament, i es garantirà la realització efectiva de la jornada diària establida en cada moment.
  
Les recuperacions que siguen procedents per a aconseguir la jornada anual es realitzaran durant tot l'any, preferentment a continuació de l'horari de vesprada, fins i tot les corresponents al temps de descans o entrepà.
  
Horari a torns
  
Es considera treball a torns tota forma d'organització del treball en equip segons la qual els treballadors ocupen successivament els mateixos llocs de treball, segons un cert ritme, continu o discontinu, que implica per al treballador la necessitat de prestar els seus servicis en hores diferents en un període determinat de dies o de setmanes.
  
Este horari afectarà el personal dedicat a l'atenció d'urgències, manteniment, etc.
  
Article 11. Festes de conveni
  
S'establixen dos dies no laborables en l'empresa: el segon dia de Nadal (26 de desembre) i un altre dia que serà de lliure disposició per cada un dels treballadors, prèvia notificació al seu cap amb una setmana d'antelació, amb l'excepció que no podran gaudir-lo, simultàniament, més del 50 per 100 del personal de cada unitat, a fi de garantir l'operativa normal de l'empresa.
  
Quan el segon dia de Nadal (26 de desembre) coincidisca amb dissabte o festiu es canviarà per un altre dia laborable.
  
Article 12. Descans dominical
  
Quan per necessitats del servici, el treballador no puga gaudir el descans dominical, festiu o substitutiu, tindrà dret al seu gaudi dins dels 6 dies anteriors o posteriors a què li corresponia, el qual s'haurà d'establir-se de mutu acord, en tot cas, prevaldrà el dit gaudi en les dates immediatament anteriors o posteriors a diumenge, festiu o dies de descans del treballador.
  
Article 13. Permisos
  
- Permís retribuït de 15 dies naturals per matrimoni.
  
- Permís retribuït de 4 dies naturals per naixement de fills.
  
- En cas de malaltia greu o mort de parents fins al 2n grau de consanguinitat o afinitat, el permís retribuït serà de fins a 3 dies naturals. El dit permís serà de fins a 4 dies quan per eixe motiu el treballador necessite desplaçar-se a localitat distant, més de 75 i menys de 250 km i de fins a 5 dies quan el desplaçament siga superior a 250 km.
  
- El treballador podrà gaudir d'un permís de fins a 10 dies naturals sense retribució, per a la realització d'exàmens, prèvia justificació d'estos, i avisant, sempre que això siga possible, amb una antelació de 15 dies.
  
Article 14. Vacances
  
1. El període anual de vacances serà de 23 dies laborables de dilluns a divendres, que hauran de gaudir-se dins d'any natural, i es podrà prorrogar fins al 15 de gener de l'any següent, prèvia conformitat de l'empresa, o per necessitats del servici.
  
2. El seu gaudi es farà preferentment en el període estacional de baixa producció, i podrà ser fraccionat, prèvia conformitat de l'empresa, fins a un màxim de 3 períodes.
  
3. El règim de gaudi d'estes entre el personal adscrit a un mateix servici tindrà caràcter rotatiu anual, la direcció podrà establir el calendari de vacances en aquells servicis les característiques dels quals ho aconsellen. El dit calendari, que s'establirà amb la deguda antelació, podrà ser modificat per causa de malaltia, accident o qualsevol altra circumstància no previsible en el moment de la seua confecció que impose la seua modificació total o parcial.
  
4. El gaudi de les vacances no serà compensable en metàl·lic.
  
Article 15. Ponts
  
Podran establir-se durant la vigència d'este conveni fins a 2 ponts que es recuperaran, amb caràcter general, canviant-los per dies de vacances, o per dia que sent festa de conveni coincidisca amb dissabte o festiu.
  
No obstant això, la direcció de cada delegació, d'acord amb la representació dels treballadors, podrà establir per a la totalitat de la plantilla la recuperació d'estos ponts per mitjà del treball de vesprades, acordarà les dates més adequades i les comunicarà amb la deguda antelació als interessats.
  
Capítol quart
  
Desenvolupament professional
  
Article 16. Principis generals
  
1. El règim d'ascensos i carrera professional que s'establix en el present conveni col·lectiu correspon a la necessitat de capacitació professional dels treballadors que exigix el desenvolupament de l'organització i es fonamenta en el principi bàsic de l'aptitud, la capacitat i la pràctica en cada grup professional, i el de la seua adequació al lloc de treball en què es desenvolupa. Estes exigències tenen especial significació en els nivells d'alta qualificació per la confiança que requerix la gestió que tenen delegada i per la responsabilitat que suposa la supervisió i administració dels recursos que se'ls assignen.
  
2. Davall estos principis, hi ha dues vies o sistemes de carrera professional:
  
a) La promoció o capacitació dins del mateix subgrup professional.
  
b) La cobertura de vacants en el mateix o en diferent grup professional al qual es trobe enquadrat el treballador.
  
La realització dels sistemes indicats, quant a la integració i preparació del personal per a estos i la definitiva realització de les accions de promoció o capacitació, s'articulen en els Programes de Desenvolupament Professional.
  
3. El Programa de Desenvolupament Professional té com a objectiu afavorir i estimular la promoció professional a través del propi treball, respectant els drets professionals del treballador i tractant d'aconseguir:
  
Un major desenvolupament i competència professional en el lloc de treball, a fi de respondre a la naturalesa canviant de la pròpia organització.
  
Una major motivació professional i laboral a través d'un desenvolupament professional i promoció econòmica.
  
4. Conseqüentment amb el que exposa:
  
a) Les accions de promoció o capacitació dins del mateix subgrup professional, no comportaran necessàriament el canvi de lloc de treball.
  
b) Les cobertures de llocs vacants per nova creació, rotació o baixa del titular es realitzaran:
  
Primer, per assignació de la direcció a qualsevol treballador que pertanga al mateix grup professional sempre que no implique modificació substancial de les condicions de treball, d'acord amb el que establix l'Estatut dels Treballadors i segon, per accions del Programa de Desenvolupament Professional a este fi.
  
c) c.1. Quan es tracte de cobertura de vacants per accions de desenvolupament professional, es realitzarà primer el procés de cobertura interna i s'hi podran presentar treballadors dels subgrups general o d'alta qualificació amb nivell salarial igual o immediat inferior al de la plaça convocada. En el cas de no resultar coberta, es convocarà entre el personal del subgrup d'entrada.
  
Si no es pot cobrir la vacant internament, l'empresa podrà realitzar la cobertura externa.
  
Estos tres sistemes podran simultaniejar-se en una mateixa convocatòria, però es resoldrà sempre en l'orde exposat.
  
c.2. Si el procés de cobertura d'una vacant dóna lloc a vacants successives, la cobertura de les quals puga alterar el normal funcionament de les unitats, l'empresa podrà interrompre el procés en qualsevol moment per mitjà de contractació externa.
  
En este cas, el nivell salarial que teòricament s'haja pogut cobrir per procés intern es considerarà a efectes d'accions de capacitació i la Comissió de Desenvolupament l'integrarà dins del programa més immediat possible.
  
c.3. La cobertura externa, en el supòsit d'esgotament dels sistemes interns sense cobrir-se la plaça, es realitzarà almenys pel nivell salarial mínim que tinga la banda retributiva del lloc.
  
En els casos en què el nivell salarial inferior de la banda retributiva que té el lloc, es corresponga amb el nivell mínim del subgrup general, la contractació externa podrà realitzar-la l'empresa pel subgrup d'entrada.
  
d) En tots els processos de cobertura de vacants serà necessari un informe positiu dels Servicis Mèdics d'Empresa sobre l'adequació psicofísica del treballador al nou lloc.
  
Article 17. Programa de Desenvolupament Professional
  
1. El Programa de Desenvolupament Professional regula i dóna via al dret dels treballadors a la promoció professional i està destinat al conjunt dels treballadors subjectes al present conveni.
  
2. L'empresa elaborarà anualment un projecte de programa sobre la base de les seues necessitats organitzatives i disponibilitat pressupostària.
  
3. Es constituïx una Comissió de Desenvolupament composta per tres membres designats per la direcció i igual nombre anomenat pel Comité Intercentres, a la qual corresponen les competències següents:
  
a) Debatre, amb caràcter previ a la seua aprovació per la direcció, sobre el projecte d'accions i contingut previstes dins del programa anual i la seua distribució per grups i subgrups professionals.
  
b) Desenvolupar el disseny de les accions quant a requisits, fases, programes bàsics de formació, tractament econòmic d'estes, seguiment del programa i de les accions i avaluació final del programa.
  
c) Comprovar que el compliment de les distintes accions s'ajusta a allò que s'ha acordat per les parts i a la programació prèvia realitzada en cada cas.
  
d) Analitzar i proposar solucions a la direcció sobre les qüestions que puguen suscitar-se en aplicació de les distintes accions i sobre possibles millores en el desenvolupament del sistema.
  
e) Realitzar propostes encaminades a afavorir el desenvolupament del sistema.
  
f) Vetlar per la no discriminació del treballador per al seu accés al sistema o per la seua pertinença a este.
  
g) Designar els nomenaments del tribunal destinat a realitzar les avaluacions que corresponguen.
  
Article 18. Metodologia del Programa de Desenvolupament Professional
  
El Programa de Desenvolupament Professional es regirà per les següents normes de procediment:
  
1. Aprovació.
  
L'aprovació del Programa de Desenvolupament Professional haurà de realitzar-se dins del primer trimestre de cada any natural.
  
El document per mitjà del qual es dóna publicitat del programa haurà de constar de:
  
a) Una previsió d'accions de desenvolupament professional i de calendari.
  
b) El tractament econòmic de cada acció, que quedarà referit a un nivell salarial concret com a norma general o, excepcionalment, a una quantitat de pessetes, que es percep en el valor mitjà de dos nivells salarials, i que es denominarà Complement de Desenvolupament Professional del treballador; en este cas, quan l'empleat, per superació de dos accions del programa, aconseguisca el valor del nivell salarial següent, consolidarà de forma automàtica este.
  
c) El caràcter d'oferta genèrica, per a un nivell salarial del grup professional sense referència a un lloc de treball concret o, si és el cas, específica, relativa a la millora en el contingut i/o l'exercici d'un lloc determinat. En el cas d'oferta genèrica, només es podran presentar, com a màxim, els treballadors amb tres nivells inferiors al convocat, i en tot cas quedarà determinat el nombre de nivells màxim en cada convocatòria.
  
d) Contingut de l'acció. En l'elaboració de cada acció del programa es tindrà en compte el seu objectiu de formació progressiva i/o adaptació, a les noves funcions del lloc, potenciant les competències i l'aportació de l'individu.
  
En este sentit les accions podran incloure en el transcurs del període en què es desenvolupen:
  
- Continguts teòrics desenvolupats per monitors amb assistència a cursos.
  
- Continguts teòrics d'estudi individual, amb tutoria.
  
- Aplicacions teoricopràctiques de les funcions a desenvolupar.
  
2. Selecció de participants.
  
a) El personal inclòs en el Subgrup d'Entrada només podrà participar en les accions de desenvolupament previstes expressament en el present conveni col·lectiu.
  
b) La inclusió per al treballador serà voluntària i este sol·licitarà a la Direcció de Personal la seua participació en el programa.
  
c) En l'aprovació del programa s'establiran els requisits que han de complir els treballadors per a la seua inscripció en cada acció: grup professional, nivell salarial, formació mínima exigida, experiència, etc.
  
d) La Comissió de Desenvolupament valorarà les sol·licituds analitzant el compliment dels requisits i comunicarà el resultat de la selecció als afectats.
  
Quan s'estime necessari, per a garantir el millor desenvolupament de l'acció, haurà d'establir-se un nombre màxim de participants, en este cas es preveurà el sistema de selecció corresponent.
  
e) Quan l'oferta es trobe referida a llocs la missió principal dels quals siga l'atenció a clients, atenció telefònica, comercial, o en els que no siguen necessaris o determinants únicament els coneixements teoricopràctics per a l'exercici de les funcions que ha de desenvolupar, sinó altres característiques personals que permeten pronosticar un exercici i adaptació adequat, es realitzaran, amb caràcter previ, proves psicotècniques i de personalitat, de caràcter eliminatori, a fi de garantir l'existència de característiques personals adequades als perfils dels llocs d'esta naturalesa.
  
En els llocs enquadrats en els subgrups d'Alta Qualificació, podran establir-se proves de selecció semblants.
  
3. Avaluació.
  
a) Durant el desenvolupament de les accions es realitzaran les avaluacions pertinents per a assegurar el control del progrés dels participants.
  
Estes avaluacions i la final correspondran a un tribunal, els membres del qual estaran designats per la Comissió de Desenvolupament.
  
Els membres del tribunal hauran d'observar la més estricta reserva sobre les avaluacions i resultats.
  
En el cas de llocs que estiguen enquadrats en el subgrup d'alta qualificació i tinguen responsabilitat de comandament, confidencialitat o confiança especial de l'empresa, l'avaluació correspondrà a esta.
  
La determinació concreta sobre quins llocs reunixen alguna d'estes circumstàncies, es realitzarà en la Comissió de Desenvolupament.
  
b) En el cas que dos o més participants obtinguen puntuacions finals iguals, prevaldrà el criteri de major antiguitat, sempre que s'hagen aconseguit els nivells mínims de puntuació establida prèviament pel Tribunal.
  
4. Resultats.
  
a) La direcció farà públic el resultat de les diferents accions del programa, aplicant el tractament econòmic previst en la convocatòria des d'eixa mateixa data.
  
b) No obstant això, s'establix un període de prova de tres mesos durant el qual la percepció econòmica i/o l'exercici del nou lloc tindrà caràcter provisional.
  
Capítol cinqué
  
Règim econòmic
  
Article 19. Norma general
  
Les retribucions de qualsevol caràcter pactades en el present conveni, establides reglamentàriament o bé individualment, s'entén que, en tot cas, ho són amb caràcter brut, sent a càrrec de l'empleat el pagament a compte de l'Impost sobre la Renda de les Persones Físiques, la quota de cotització del treballador a la Seguretat Social i qualsevol altra càrrega que existisca o puga legalment establir-se sobre el salari.
  
Les retribucions a què fa referència el paràgraf anterior són fixades en raó de la jornada completa de treball. En conseqüència, el personal que tinga establit un règim de treball en jornada parcial, percebrà les indicades retribucions en proporció a la jornada que realitze comparada amb la jornada completa corresponent a la seua categoria.
  
Article 20. Normes de pagament
  
A fi de facilitar la confecció de les nòmines, s'establix per a tot el personal un sol full de salaris mensual, en el qual es recolliran totes les percepcions que es meriten fins a la data de la confecció d'esta.
  
Les percepcions que tinguen caràcter variable es pagaran el mes següent del que s'hagen meritat.
  
Es pagarà per mitjà de transferència bancària.
  
Article 21. Salari anual
  
Serà l'establit en funció de la classificació professional corresponent del personal en la taula salarial especificada en l'annex I d'este conveni i, si és el cas, al complement de desenvolupament professional que es percebrà en el valor mitjà entre el nivell salarial que es trobe el treballador i l'immediat superior per superació d'accions establides en el Programa de Desevolupament Professional, mentre el treballador no consolide el nivell salarial superior, igualment per superació d'accions del Programa de Desenvolupament Professional. Es percep, igual que el nivell salarial, en 14 pagues.
  
El salari anual es percebrà en 14 pagues d'igual import, distribuïdes en dotze mensualitats ordinàries i dues pagues extraordinàries.
  
La paga extraordinària de juliol es percep el 15 de juliol proporcionalment al nombre de dies treballats des de l'1 de juliol de l'any anterior al 30 de juny de l'any en curs.
  
La paga extraordinària de desembre es percep el 15 de desembre proporcionalment al nombre de dies treballats des de l'1 de desembre de l'any anterior al 30 de novembre de l'any en curs.
  
Article 22. Antiguitat
  
L'antiguitat es percebrà per cada tres anys de treball efectiu al servici de l'empresa. A estos efectes es considera que el trienni vencerà en el mateix mes del seu compliment.
  
Amb efectes del 01-01-2000 s'establix un valor únic per als nous triennis que es complisquen a partir de la dita data per import de 46.151 PTA/277,37 euros, que es percebrà en 14 mensualitats del mateix import, distribuïdes en 12 mensualitats ordinàries i dues extraordinàries (15 de juliol i 15 de desembre).
  
Els imports percebuts amb anterioritat a la dita data en concepte d'antiguitat es mantindran consolidats a títol individual, sense perjuí dels drets que en el futur es meriten pel nou sistema definit.
  
Article 23. Complements de lloc de treball
  
Són complements de lloc de treball les quantitats que puguen assignar-se als treballadors per raó dels requeriments específics de les funcions que exercisquen o de les circumstàncies de temps, lloc o condició de treball en què estes hagen de desenrotllar-se.
  
Atés el seu caràcter d'índole funcional, la seua compensació o percepció dependrà exclusivament de l'exercici efectiu de les funcions o exercici del lloc, per la qual cosa no tenen caràcter consolidable i, en conseqüència, el dret a la seua meritació cessarà automàticament per al treballador quan deixen d'afectar-li els requeriments exigits o les circumstàncies de temps, lloc i condició de treball predeterminades per a la seua percepció.
  
Substituint i derogant anteriors complements de lloc de treball, amb efecte des de la firma del nou conveni col·lectiu 2001-2003, s'establixen els següents nous complements funcionals:
  
1. Plus d'Alternança (rotació de matí i vesprada):
  
A partir del dia de la firma del present conveni, meritarà este plus tot el personal que ocupe llocs de treball a exercir en torns consecutius i rotatius de matí i vesprada, de dilluns a divendres, estos dos inclusivament.
  
Este plus es meritarà per dia treballat i la seua quantia per a l'any 2002, a partir del dia de la firma del present conveni, serà d'1,59euros/dia (265 PTA).
  
2. Plus de Torn Rotatiu Regular (TRR) (rotació de matí, vesprada i nit):
  
A partir del dia de la firma del present conveni, meritarà este plus tot el personal que ocupe llocs de treball a exercir en torns consecutius i rotatius de matí, vesprada i nit, durant tots els dies de l'any siguen festius o no.
  
Este plus es meritarà per dia treballat i la seua quantia per a l'any 2002, a partir del dia de la firma del present conveni, serà de 7,97euros/dia (9567 RGN).
  
El personal que realitze el seu treball en règim de torns rotatius, com a mínim del 25% del seu temps mensual, percebrà el plus de torn corresponent, durant el temps que preste el treball en les dites condicions.
  
El personal que realitze el seu treball esporàdicament en règim de torns, percebrà doble el plus que li corresponga cada vegada que entre en el torn respectiu, amb la limitació que mai podrà superar la percepció mensual que per este concepte li corresponga al treballador que està de forma continuada en el torn.
  
3. Plus Nocturn
  
A l'empara de l'article 36.2 de l'Estatut dels Treballadors, el treball realitzat entre les 22 h. i les 6 h., tindrà un increment del 25% sobre el valor de l'hora ordinària.
  
4. Plus de Guàrdia
  
En totes les delegacions podrà existir una guàrdia permanent del personal que atendrà les incidències que es produïsquen en la xarxa de distribució, cambres de regulació, instal·lacions d'utilització, i altres, que serà organitzada per la direcció de cada delegació en atenció a les distintes peculiaritats d'estes. En tots els supòsits d'intervenció, haurà d'atindre's al que disposa el procediment operatiu corresponent.
  
El personal adscrit a esta guàrdia haurà d'estar en situació de disponibilitat, és a dir, localitzable, sobre això i quant al temps d'atenció d'avisos s'atindrà al que s'establisca en la normativa interna de l'empresa, vigent en cada moment.
  
A partir del dia de la firma del present conveni, la quantia per a l'any 2002 corresponent a este plus, serà d'11,16 euros / 1.857 PTA, en dies laborables i 25,51 euros / 4.245 PTA, en dissabte o festiu.
  
Si com a conseqüència a l'adscripció d'esta guàrdia es produïx alguna crida, el personal afectat tindrà dret a la remuneració de les hores extraordinàries realitzades, i en el cas que entre l'acabament dels treballs que el van motivar i la data prevista per a la iniciació de la jornada normal de treball següent no haja transcorregut 12 hores, la seua incorporació a esta es produirà una vegada transcorregudes dites 12 hores.
  
Article 24. Altres retribucions
  
24.1 Retribució complementària
  
L'empresa podrà fixar o modificar un complement personal individual, que es consolidarà, a títol personal en la seua quantia, llevat que es pacte individualment per escrit el contrari, sense que, en cap cas, assumisca cap obligació de caràcter col·lectiu respecte a la dita retribució complementària, que d'acord amb l'article 26 punt 3 de l'Estatut dels Treballadors, té el caràcter de complement salarial. El seu import anual es percep, entre les 12 pagues ordinàries i les 2 gratificacions extraordinàries.
  
Esta retribució complementària podrà ser absorbida totalment o parcialment en el salari base en els casos d'augment d'este o per canvi de nivell, excepte en l'import que corresponga a la supressió i distribució del Fons d'Auxilis Extraordinaris i la Prestació Econòmica per Fills Discapacitats, que s'integren en esta amb efectes del 31 de desembre del 2002.
  
Les diferències salarials que puguen produir-se per aplicació del concepte salarial regulat, no constituiran argument vàlid ni precedent per a peticions de caràcter comparatiu, pel fet que este s'assigna a títol individual per raó de la responsabilitat i eficàcia en el treball.
  
24.2 Complement de desenvolupament professional
  
És un concepte salarial de caràcter fix, que es percep entre el nivell salarial que es trobe el treballador/a i l'immediat superior, ja siga per aplicació del Programa de Desenvolupament Professional o per lliure assignació de l'empresa a títol individual.
  
Es manté mentre el treballador/a no consolide el nivell salarial superior, igualment per aplicació del Programa de Desenvolupament Professional o lliure designació de l'empresa. Té caràcter consolidable, forma part del salari computable d'acord amb l'art. 14 apartat dos del Reglament d'Especificacions del Pla de Pensions, i és absorbible i compensable per increment de nivell.
  
El seu import anual es percep, igual que el nivell salarial, entre les 12 pagues ordinàries i les 2 gratificacions extraordinàries.
  
Article 25. Hores extraordinàries
  
Ambdues parts estan d'acord a reduir les hores extraordinàries al mínim possible.
  
Seran considerades com a tals aquelles que excedisquen de la jornada establida en el present conveni. Poden ser degudes a força major o a altres causes.
  
Són hores extraordinàries degudes a força major les d'inexcusable compliment per a la reparació d'avaries greus o per a la seua prevenció o qualsevol altra incidència que puga suposar risc o irregularitat en el subministrament, així com les ocasionades per vacants degudes a malaltia, accident, obligacions sindicals o de caràcter públic, vacances, descans, canvi de torn o treballs d'inajornable necessitat.
  
Són hores extraordinàries no motivades per força major, les no compreses en l'apartat anterior.
  
La valoració de les hores extraordinàries és la que figura en els annexos III-A i III-B del present conveni.
  
Article 26. Desplaçaments
  
L'empresa facilitarà bons de transport al personal les funcions del qual impliquen desplaçaments prou allunyats del centre de treball que ho justifique, i el dit personal queda obligat a rendir comptes de la seua utilització.
  
Quan per necessitats de l'empresa el treballador haja d'emprar vehicle propi, tindrà dret a una compensació de 33 PTA/0,20 euros, per km realitzat al servici d'estes.
  
Les despeses d'aparcament que s'originen per motius de treball i es jusfiquen documentalment seran pagades per l'empresa.
  
Article 27. Dietes per prolongació de jornada
  
Les dietes de desdejuni, dinar i sopar es pagaran quan la prestació de treballs fora dels horaris establits es produïsca en les següents circumstàncies:
  
- Per al desdejuni, dues hores abans de l'entrada al treball, o dos hores després de l'eixida, en el cas de torn ixent.
  
- Per al dinar, quan se sobrepasse en una hora l'horari d'eixida, tant de la jornada ordinària com la d'estiu.
  
- Per al sopar, quan es treballe entre les 21 i les 23 h., excepte els torns.
  
El personal adscrit a la jornada de torns tindrà dret a percebre la dieta per dinar o sopar quan siga requerit, fora de la seua jornada habitual, a realitzar treballs més d'una hora abans de la seua entrada al torn (14 i 22 hores) o a prolongar-la més d'una hora després de la seua eixida d'estos (14 i 22 hores) .
  
Les quanties de les dietes que per este concepte corresponguen són les que apareixen en l'annex IV
  
Article 28. Increments salarials
  
Per a l'any 2001, i sobre els conceptes que posteriorment s'assenyalaran, s'acorda un increment del IPC real del dit any, més el 0,4%. En conseqüència, amb efectes d'1 de gener de l'any 2001, s'aplicarà un increment del 3,1% sobre els conceptes posteriorment assenyalats.
  
Per a l'any 2002 i per a l'any 2003, sobre els conceptes que posteriorment s'indiquen, s'acorda un increment del IPC real de cada any. Inicialment, per als anys 2002 i 2003, amb efectes d'1 de gener de cada any, i sobre els conceptes que posteriorment s'assenyalaran, s'aplicarà a compte un increment igual a la previsió anual de l'Índex de Preus al Consum (IPC) que determine el Govern de la Nació per a cada un dels dits anys i que per a l'any 2002 ha sigut del 2%.
  
Els conceptes afectats pels citats increments seran els següents:
  
Any 2001
  
- Salari base
  
- Plus nocturn
  
- Hores extraordinàries
  
- Dietes
  
- Retribució complementària.
  
- Complement de desenvolupament professional.
  
- Prestació per fills discapacitats.
  
- Fons d'Auxilis Extraordinaris.
  
- Menyscapte de diners.
  
Any 2002
  
- Salari base
  
- Plus nocturn
  
- Hores extraordinàries
  
- Dietes
  
- Retribució complementària.
  
- Complement de desenvolupament professional.
  
- Prestació per fills discapacitats.
  
- Fons d'Auxilis Extraordinaris.
  
- Menyscapte de diners.
  
Any 2003
  
- Salari base
  
- Plus nocturn
  
- Plus de guàrdia
  
- Plus de TRR
  
- Plus d'alternances
  
- Hores extraordinàries
  
- Dietes
  
- Retribució complementària.
  
- Complement de desenvolupament professional.
  
- Bonificació combustible no subministrat per l'empresa (art. 31é).
  
Les quanties percebudes l'any 2001 i 2002 fins a la firma del present conveni col·lectiu, pels anteriors plus de torns; de treball en dissabte i festiu; i de treballs especials i inajornables, derogats en el present conveni, i plus de guàrdia en la seua anterior regulació, seran actualitzades en el mateix percentatge que el definit per a l'increment salarial dels dits anys.
  
Article 29. Revisió salarial
  
La clàusula de revisió salarial, per desviació del IPC real anual amb respecte al previst, operarà en els anys 2002 i 2003, en la següent forma:
  
- Si el IPC real és superior al previst, la diferència tindrà efectes retroactius, i es modificaran a l'alça els valors dels conceptes objecte d'increment salarial, que serviran de base per als increments de l'exercici següent.
  
- Si el IPC real és inferior al previst, la diferència no tindrà efectes retroactius, i es modificaran a la baixa, en el 50% de la desviació, els valors dels conceptes objecte d'increment salarial, que serviran de base per als increments de l'exercici següent.
  
Capítol sisé
  
Beneficis socials
  
Article 30. Bestretes
  
Per causa justificada el treballador tindrà dret a què se li anticipe l'import corresponent a una mensualitat del seu salari base inclosa l'antiguitat, i es comprometrà a la seua devolució en el període no superior a un any; en cas de necessitat peremptòria es podrà ampliar fins a tres mensualitats i excepcionalment, la seua devolució podrà produir-se fins a en dos anys. El nombre de bestretes vigents d'estes dues mensualitats addicionals no podrà superar el 20% del nombre d'empleats pertanyents a les plantilles de totes les delegacions de la companyia. Fins que s'amortitzen les quantitats mencionades no se li concedirà una altra bestreta.
  
Article 31. Bonificació en el combustible
  
Amb efectes des de la firma del present conveni col·lectiu 2001-2003 es definix el següent nou sistema de bonificació en el combustible:
  
A) La bonificació en el gas subministrat per l'empresa serà del 75% i en favor dels empleats en actiu de l'empresa que siguen consumidors del gas subministrat per esta.
  
B) La bonificació en el combustible no subministrat per l'empresa es mantindrà en favor dels treballadors en plantilla que no tinguen gas subministrat per l'empresa i mentre no el reben, percebent per tal concepte, amb efectes des de la firma del nou conveni col·lectiu, la quantitat bruta anual de 198,33 euros (33.000 PTA), que serà pagada en 12 mensualitats, amb un import mensual brut de 16,53 euros (2.750 PTA), cada mes.
  
A més de l'actual personal passiu, excepcionalment, i com a condició individual ad personam, tot el personal en actiu a la data de firma del present conveni col·lectiu mantindrà el nou sistema de bonificació anteriorment definit quan passe, com a empleat en actiu de l'empresa, a situació de pensionista.
  
Esta bonificació es farà extensiva als viudos i a les viudes del personal que l'estiga gaudint en el moment de la mort.
  
El nou sistema de bonificació definit, deroga l'anteriorment vigent.
  
Article 32. Complement per malaltia i accident
  
En el cas de malaltia o accident, previ dictamen per part del servici mèdic o, si és procedent, del facultatiu designat per l'empresa que efectivament la baixa produïda és susceptible de ser considerada llarga malaltia, l'empresa completarà la indemnització concedida per la Seguretat Social fins a el 100% del salari base que estava percebent el treballador afectat, durant el temps que este siga perceptor de la prestació per incapacitat temporal.
  
Article 33. Compensació per retirada del permís de conduir
  
Quan a un treballador, amb ocasió d'estar conduint un vehicle propietat de l'empresa i per motius excepcionals i no imputables a la seua voluntat, se li retire el permís de conduir, l'empresa li respectarà la categoria i lloc de treball en esta. Per a discernir la qualificació d'imputable o no, es crearà una Comissió mixta Empresa-Comité d'Empresa. Quan es done el supòsit de no imputable, l'empresa abonarà el pagament de les sancions imposades.
  
Així mateix, esta Comissió determinarà la compensació econòmica que percebrà el treballador afectat per la retirada del permís de conduir.
  
La dita compensació es percebrà mensualment durant el període màxim d'un any i fins a un límit de 8.386 PTA/50,40 euros.
  
Article 34. Fons d'auxilis extraordinaris
  
La dotació global del Fons d'Auxilis Extraordinaris corresponent a l'any 2002, serà la definida per a l'any 2001 incrementada en el mateix percentatge d'increment aplicat per al salari base.
  
Amb efectes 31.12.2002, se suprimix el dit concepte. La dotació global del Fons d'Auxilis Extraordinaris que haja correspost l'any 2003 serà distribuïda, linealment i amb efectes 31.12.2002, entre els empleats en actiu a la dita data, integrant-lo en la seua retribució fixa (Retribució Complementària), amb estos efectes.
  
Article 35. Préstec habitatge
  
Per a facilitar al personal la compra de l'habitatge propi, l'empresa avalarà la concessió d'un préstec de 1.721.000 ptes/10.343,42 euros davant de l'entitat financera corresponent, per un termini màxim de 2 anys i subvencionarà 2 punts de l'interés que esta exigisca.
  
El nombre màxim d'avals concedits durant la vigència del conveni serà de 8 per any.
  
Article 36. Roba de treball
  
Per als treballadors manuals es disposarà d'equips de roba de treball i calçat d'acord amb les condicions específiques del seu lloc de treball.
  
Article 37. Jubilació
  
Quan es produïsca la jubilació d'un treballador i als sols efectes de practicar la liquidació de les parts proporcionals que li puguen correspondre, es tindrà en compte l'antiguitat encara no consolidada en el moment de produir-se la jubilació, és a dir, no inclosa ja en els triennis que s'estiguen gaudint.
  
Article 38. Jubilació als 64 anys
  
Durant la vigència del conveni, els majors de 64 anys podran acollir-se a la jubilació anticipada en les condicions previstes en l'Acord Nacional sobre Ocupació i Acord Interconfederal, entenent-se que el còmput de places a cobrir com a conseqüència de les jubilacions anticipades es farà a nivell de la totalitat dels Centres de Treball de l'empresa.
  
Article 39. Previsió social
  
La previsió social privada d'empresa en matèria de prestacions addicionals a les de la Seguretat Social per jubilació, viudetat de jubilats, mort en actiu i invalidesa permanent està constituïda, per a tot el personal, pel Pla de Pensions de Gas Natural Cegas, SA, acollit a la Llei 8/1987 de 8 de juny, de Regulació dels Plans i Fons de Pensions, amb substitució de totes les condicions sobre la mateixa matèria existents en convenis col·lectius previs.
  
Capítol seté
  
Acció sindical en l'empresa
  
Article 40. Garanties sindicals
  
Es respectaran les garanties sindicals que la legislació vigent establisca en cada moment.
  
Els representants dels treballadors podran acumular entre ells el crèdit d'hores que la legislació els concedisca a efectes sindicals, amb un límit màxim del doble de què personalment els corresponga, que es computaran per períodes mensuals.
  
Article 41. Comité Intercentres
  
Es manté el Comité Intercentres compost per dos membres del Comité d'Empresa o delegats de personal de València, un de Castelló i un d'Alacant, amb la finalitat d'homogeneïtzar les relacions laborals de les dites delegacions, serà l'interlocutor vàlid de l'empresa per al tractament dels assumptes de caràcter general i estarà especialment capacitat per a la denúncia del conveni col·lectiu i la iniciació de la negociació col·lectiva. El fet de pertànyer al dit Comité no produirà en cap cas increment del crèdit d'hores mensuals concedit en l'article 68 de l'Estatut dels Treballadors.
  
Article 42. Recaptació quota sindical
  
L'empresa procedirà al descompte de la quota sindical sobre els salaris del treballador afiliat, amb la prèvia sol·licitud d'este.
  
Capítol vuité
  
Prevenció de riscos laborals
  
Article 43. Comité de Salut Laboral
  
Es regirà pel que disposa la legislació vigent.
  
Article 44. Revisió mèdica anual
  
L'empresa facilitarà la revisió mèdica anual dels treballadors.
  
Altres disposicions
  
Disposició addicional primera
  
Règim disciplinari
  
Els treballadors podran ser sancionats per la direcció de l'empresa d'acord amb el règim disciplinari que s'establix en l'annex V del present conveni col·lectiu.
  
Disposició transitòria primera
  
Taules salarials
  
Amb efectes 1.01.2001, es definix la nova taula salarial resultant del document annex I al present conveni, que substituïx l'anteriorment vigent.
  
Com a conseqüència de la nova taula salarial, en el nou salari base que individualment corresponga a cada treballador quedaran absorbits, en la part que procedisca, el complement de desenvolupament professional i la retribució complementària.
  
Com annex II del present conveni col·lectiu s'establix la corresponent taula de conversió de nivells salarials.
  
El nivell salarial 4bis, definit en la nova taula salarial, es mantindrà en vigor fins al 31.12.2002, i s'integrarà a partir de la dita data en el nivell 4.
  
Disposició transitòria segona
  
Conceptes derogats
  
Se suprimix,amb efectes des de la firma del present conveni col·lectiu, el concepte de Prestació Econòmica per Fills Discapacitats, i els empleats que estiguen percebent-lo el consolidaran com a retribució complementària, de conformitat amb el que indica el dit article.
  
Així mateix, amb efectes des del dia de la firma del present conveni, se suprimix el concepte Treball Fora de Jornada a Preu Convingut.
  
Disposició final única
  
Comissió Mixta
  
S'establix una Comissió Mixta com a òrgan d'interpretació, conciliació i vigilància del compliment del conveni, que estarà integrada paritàriament per dos representants dels treballadors i dos representants de l'empresa.
  
Annex V
  
Règim disciplinari
  
Article 1. Règim disciplinari
  
Els treballadors podran ser sancionats per l'empresa d'acord amb el règim disciplinari que per a la graduació de faltes i sancions s'establix en els articles següents.
  
Article 2. Graduació de les faltes
  
Tota falta comesa per un treballador es classificarà, atesa la seua importància, transcendència i les circumstàncies que qualifiquen la seua conducta, com lleu, greu o molt greu.
  
Article 3. Faltes lleus
  
Es qualificaran com a faltes lleus les següents:
  
1. La falta de puntualitat en l'assistència al treball amb retard sobre l'horari d'entrada superior a cinc i inferior a trenta minuts.
  
2. No cursar en temps oportú la baixa corresponent quan es falte al treball per motius justificats, llevat que es prove la impossibilitat d'haver-ho efectuat.
  
3. L'abandó sense causa fundada del treball.
  
4. Menuts descuits en la conservació del material de treball.
  
5. Falta de neteja personal.
  
6. No comunicar a l'empresa els canvis de residència o domicili.
  
7. La discussió sobre assumptes estranys al treball dins de les dependències de l'empresa o en l'exercici de les seues funcions.
  
8. Faltar injustificadament al treball un dia en el període de trenta.
  
9. No atendre el públic amb la correcció deguda.
  
Article 4. Faltes greus
  
Es qualificaran com a faltes greus les següents:
  
1. Més de tres faltes injustificades de puntualitat durant un període de trenta dies, o una sola quan haja de rellevar a un altre treballador.
  
2. Faltar injustificadament dos dies al treball durant un període de trenta.
  
3. No comunicar amb la puntualitat deguda els canvis experimentats en la família i que puguen afectar la Seguretat Social.
  
4. Dedicar-se a activitats impròpies o alienes al treball durant la jornada laboral.
  
5. La simulació de malaltia o accident en perjuí de la prestació del treball o el normal rendiment.
  
6. La desobediència als superiors jeràrquics en qualsevol circumstància relacionada amb el seu lloc de treball i el compliment del qual no comporte risc laboral.
  
7. Simular la presència d'un altre treballador.
  
8. La negligència o desídia en el treball.
  
9. La imprudència en l'exercici de les seues funcions.
  
10. Realitzar treballs particulars durant la jornada, així com utilitzar per a usos propis ferramentes de l'empresa.
  
11. L'embriaguesa o drogoaddicció en jornada de treball, i fins i tot fora d'esta si s'hi incorre vestint uniforme de l'empresa.
  
12. L'abandó sense causa fundada del lloc de treball quan i com a conseqüència d'este es cause perjuí a l'empresa o dany a altres companys.
  
13. La reincidència en falta lleu (exclosa la de puntualitat), encara que siga de distinta naturalesa i havent mediat amonestació escrita.
  
Article 5. Faltes molt greus
  
Es qualificaran com a faltes molt greus les següents:
  
1. Més de deu faltes de puntualitat injustificades en l'assistència al treball, comeses en el període de sis mesos, o vint durant un any.
  
2. La desobediència als superiors jeràrquics que implique trencament manifest de la disciplina o quan se'n derive perjuí notori per a l'empresa, i sempre que no implique risc laboral.
  
3. El frau, la deslleialtat o l'abús de confiança en les gestions encomanades, i el furt o robatori a l'empresa, treballadors o tercers dins de les dependències de l'empresa o en l'exercici de les seues funcions en qualsevol lloc.
  
4. El delicte de furt, o complicitat en este, de gas o subproductes.
  
5. Fer desaparéixer, inutilitzar, destrossar o causar desperfectes a primeres matèries, ferramentes, maquinària, aparells, instal·lacions, edificis, efectes o documents de l'empresa.
  
6. La imprudència en l'exercici de les funcions que comporte risc d'accident per a ell mateix o altres treballadors o terceres persones, o perill d'avaria en instal·lacions de l'empresa o de tercers aliens a ella.
  
7. La condemna per delicte de robatori, furt o malversació comesos fora de l'empresa. En tot cas les de duració superior a sis anys dictades pels Tribunals de Justícia com a sentència ferma.
  
8. L'habitual i continuada falta de neteja.
  
9. L'embriaguesa o drogoaddicció que comporte perjuí greu en el rendiment del treball.
  
10. Violar el secret de correspondència o documents reservats de l'empresa o dels seus empleats.
  
11. L'ús en benefici propi o alié de la informació a què tinga accés o conega per causa o amb ocasió de la seua relació laboral amb l'empresa.
  
12. La divulgació d'informació confidencial o pròpia de l'empresa, dels seus clients o proveïdors, que conega per raó o amb ocasió de les funcions exercides
  
13. Dedicar-se particularment a treball o negoci que supose competència amb els fins industrials i comercials de l'empresa, i rebre beneficis o gratificacions dels clients o abonats per treballs realitzats en l'exercici de les seues funcions.
  
14. Els maltractaments de paraula o d'obra, abús d'autoritat, o falta greu de respecte i consideració a altres companys i els seus familiars directes.
  
15. Causar accidents greus per negligència o imprudència inexcusables.
  
16. Abandonar el treball en llocs de responsabilitat.
  
17. La disminució voluntària i continuada en el rendiment normal del treball.
  
18. La reincidència en falta greu, encara que siga de distinta naturalesa, sempre que es cometa dins d'un període de sis mesos de la primera.
  
Article 6. Sancions
  
1. Atesa la major o menor gravetat de la falta i les circumstàncies concurrents en cada cas, les sancions que a continuació es detallen podran imposar-se discrecionalment d'acord amb la qualificació que li corresponga.
  
Sancions per falta lleu
  
- Amonestació verbal
  
- Amonestació per escrit
  
- Suspensió d'ocupació i sou fins a dos dies.
  
Sancions per falta greu.
  
- Suspensió d'ocupació i sou de tres a quinze dies.
  
Sancions per falta molt greu.
  
- Suspensió d'ocupació i sou de vint a seixanta dies.
  
- Inhabilitació per un període no superior a cinc anys per a ascendir de categoria.
  
- Trasllat forçós o canvi de centre de treball a localitat distinta sense cap dret a indemnització o compensació.
  
- Acomiadament amb pèrdua de tots els drets en l'empresa.
  
Article 7. Prescripció de les faltes
  
La prescripció de les faltes laborals, computada en tot cas a partir de la data en què la direcció de l'empresa conegué la seua comissió, es produirà dins dels següents terminis:
  
Graduació de la falta Termini prescripció
  
Lleu 10 dies
  
Greu 20 dies
  
Molt greu 60 dies